|  |  |
| --- | --- |
| Forum: | Udsatterådet |
| Tid: | 31. januar 2019 kl. 16.00 – 18.00 |
| Sted: | Mødelokale 129, Blok A, stueetagen |
| Deltagere: | Jette Nyboe, Allan Høyer, Rene Meyrowitsch, Jannie Hansen, Søren Mogensen, Ulla Bektas, Martin Freitag |
| Afbud: | Nina Gustavsen, Kirsten Mogensen, Sanne Graffe, Diana Vang  |
| Fraværende uden afbud: | Mathias Lemvig Petersen, Helge Bo Jensen  |
| Referent: | Carina Kofoed |

# Beslutningspunkter

## Godkendelse af referat og dagsorden

Referat blev godkendt.

Dagsorden blev godkendt med den tilføjelse, at der også skal tages beslutning om, hvordan Udsatterådet skal blive mere synlige. Herudover to orienteringspunkter – et om et eventuelt nyt medlem og et om flere møder i Udsatterådet.

## Etablering af bisidderordning

Sagsfremstilling:

I forlængelse af Julie Nielsens oplæg om ”Social Sundhed” på Udsatterådets møde den 29. november, deltog Berit Berrig, leder af bostøtterne, og fortalte om bostøtternes arbejde og hvordan de bruges som bisiddere.

PowerPoint fra Berit er vedhæftet referatet.

Søren orienterede, efter Berits oplæg, kort om hans deltagelse i bisidderkonferencen og oplistede de vigtigste pointer fra rapporten ”Bisidderordninger for socialt udsatte” (rapporten sendes til de medlemmer af Udsatterådet, som ikke deltog på dette møde).

Søren kunne bl.a. orientere fra konferencen, at det er svært, både at finde en definition på en bisidder men også, at det er svært, at komme i kontakt med en bisidder – fordi det kræver ressourcer at få hjælp.

Hvis man benytter frivillige bisidderordninger, kan der opstå spørgsmål omkring hvad man skal gøre, hvis de frivillige ikke slår til.

Mange udsatte borgere, som har brugt en bostøtte fra kommunen som bisiddere, føler sig godt behandlet – men der er stadig borgere, som oplever udfordringer med bostøtte som bisidder.

Hvis man vil være frivillig bisidder, er der mulighed for at komme på kursus – bl.a. gennem ”Center for socialt frivilligt arbejde”.

Medlemmerne af Udsatterådet kom med følgende bemærkninger til emnet;

* Det ville være en god idé, at der på breve til borgere, ikke kun står, at man kan tage en bisidder med til møde, men at der også fremgår informationer om, hvordan og hvor man kan få fat på en bisidder.
* Der er desværre mange borgere, der er for stolte til, at bede om hjælp fra en bisidder.
* Der kan være en fejlagtig opfattelse af, hvad en bisidder er – f.eks. at en bisidder kun må lytte.
* Relationsarbejde tager lang tid, så det er forståeligt, at nogle har svært ved at bruge bisiddere - især hvis de ikke mødes i øjenhøjde.
* Der er risiko for, at ende op med en gruppe af mennesker, som ikke får mulighed for at få en bisidder. Det er mennesker, som ikke har familie og venner – og det er tit dem, der bruges som bisidder.
* Kan Udsatterådet få et samarbejde op og stå med Frivilligcenteret? Frivilligcenteret har også tilknyttet et korps af frivillige bisiddere.

Udover ovenstående bemærkninger, orienterede Jette om de kommentarer, der er fremsendt til Social- og Sundhedsudvalget, omkring bisiddere.

**Beslutning:**

Det blev besluttet, at Jette kontakter Karen Tobisch, som er ny formand i Frivilligcenterets bestyrelse.

Efter et forhåbentlig konstruktivt samarbejde med Frivilligcenteret, skal der lægges en liste over bisiddere ud på hjemmesiden. Listen skal suppleres med information om, hvad en god bisidder er og hvordan de kontaktes.

I sammenhæng med dette punkt om bisiddere, blev der også truffet beslutning omkring, hvordan Udsatterådet kan blive mere synlige;

* Carina kontakter AP og hører, om de har lyst til, at deltage på Udsatterådets næste møde – med henblik på en artikel i AP.
* Carina finder ud af, hvordan Udsatterådet kan få en ”annonce” på kommunesiderne i AP.
* Hjemmesiden skal opdateres – både med mere tekst, opdateret møderække og link til ”Center for socialt frivilligt arbejde”. Carina sørger for dette.

## Morgenmadsordning på skolerne

**Sagsfremstilling:**

Efter tematiseringen af dette emne på Udsatterådets møde den 29. november, er der sendt notat til formanden, som der blev orienteret om. Notatet beskriver muligheden for morgenmad i SFO på skolerne.

Udsatterådet var enige om, at det er dejligt, at tilbuddet om morgenmad er der og at det benyttes – men det gælder kun indtil 3. klasse.

Det efterlader en stor gruppe af børn, som ikke har mulighed, for at få morgenmad på skolen.

Jette har ikke fået skrevet til skoleledere og bestyrelsesformænd – Martin overtager denne opgave og efterspørger deres vurdering af behov for morgenmadsordning på skolerne. Martin sørger for, at Elevrådene også høres.

Kunne fødevarebanken tænkes, at kunne levere morgenmad til skolerne? De leverer i forvejen til 24 skoler på Vestegnen.

**Beslutning:**

Udsatterådet besluttede, at der skal arbejdes videre med emnet og derfor skal der også et punkt om morgenmadsordning på skolerne, på næste møde i Udsatterådet.

Her skal Udsatterådet have fokus på tilbagemeldingerne fra skoleledere, skolebestyrelser og elevråd, samt træffe beslutning om, om der skal udarbejdes en indstilling til Social- og Sundhedsudvalget.

## Socialt frikort

**Sagsfremstilling:**

Et socialt frikort kan give borgere mulighed for, at tjene op til 20.000 kr. uden at blive trukket i deres sociale ydelser. Ordningen med socialt frikort kører i en toårig forsøgsperiode. Det er kommunen, der skal godkende borgerne til et socialt frikort.

Rene og Jette har været til konference om det sociale frikort og her blev det klart, at det er vigtigt, at komme hurtigt i gang. Det er også vigtigt, at visitationsproceduren i kommunen bliver så enkel og let for borgerne som muligt.

Herudover er det vigtigt, at Jobcenteret er opmærksom på denne ordning og det skal afklares, om de borgere der er fritaget for 225 timers reglen, kan få socialt frikort.

Det er en bekymring fra Udsatterådet, om denne ordning kan komme i karambolage med virksomhedspraktikkerne.

**Beslutning:**

Jette har udarbejdet en opfordring til Social- og Sundhedsudvalget omkring det sociale frikort. Det blev besluttet, at Jette sender opfordringen afsted, med en tilføjelse om, at der skal være opmærksomhed på 225 timers reglen.

## Lokaler til Stop Spild Albertslund og Næstehjælperne Albertslund

**Sagsfremstilling:**

I december 2018 og januar 2019 har to nye frivillige foreninger set dagens lys i Albertslund – Stop Spild Albertslund og Næstehjælperne Albertslund. De to foreninger står dog i en situation, at de begge mangler lokaler.

Næstehjælperne hjælper i to spor – de hjælper borgere, som er klemt af reformer og hjælper borgere, så de bliver bedre til, at hjælpe dem selv.

Udsatterådet udtrykte bekymring for, om foreningen kan være politisk orienteret.

Jette har udarbejdet udkast til opfordring til Social- og Sundhedsudvalget omkring hjælp med lokaler til de to nye foreninger.

**Beslutning:**

Udsatterådet besluttede, at sende opfordringen til Social- og Sundhedsudvalget. Dog skal der tilføjes specifikke muligheder for lokaler – f.eks. lokaler i Hedemarken, Billedskolens gamle lokaler, Klub Stoppestedets gamle lokaler m.fl.

##  Konkretisering af formålet med Udsatterådet

## Sagsfremstilling:

## Rådet har tidligere aftalt, at dette punkt skulle på dagsordenen. Formanden har skrevet et udkast til denne konkretisering ud fra Rådets drøftelser på tidligere møde.

**Beslutning:**

Punktet udsættes til næste møde.

# Orienteringspunkter

## Udsatterådets økonomi

Sagsfremstilling:

Der blev orienteret om Udsatterådets økonomi. Der blev i 2018 brugt 7.107 kr. ud af de 25.000 kr., som var bevilget. De resterende midler søges overført.

I 2019 er der indtil nu kun brugt 691 kr. på forplejning.

## Eventuelt

* Eventuelt nyt medlem
Mathias anses for udtrådt af rådet, da han ikke har reageret på flere henvendelser fra Jette. Der er derfor en ledig plads i rådet.

Lisbeth Andersen har meldt sig som muligt medlem og bliver indstillet.
*Jette har efter mødet , modtaget en mail fra Mathias, hvor han oplyser, at han lige nu, har for mange personlige problemer, til at kunne være med i Udsatterådet.*

På sigt vil det være fornuftigt, at få ændret forretningsordenen, så der kan være flere medlemmer og ingen suppleanter.

* Det er blevet muligt, at holde 6 møder om året. De to nye datoer er 6. juni og 10. oktober 2019. Herudover er der et ekstraordinært møde den 23. maj, hvor Udsatterådet deltager på Social- og Sundhedsudvalgets møde.

Møderne i 2019:
\* 4. april kl. 16-18
\* 23. maj kl. 17-18 Udsatterådets årlige møde med Social- og Sundhedsudvalget.
\* 6. juni kl. 16-18
\* 5. september kl. 16-18
\* 10. oktober kl. 16-18
\* 7. november kl. 16-18

Relevante links:

Socialstyrelsens sociale frikort:

[www.socialstyrelsen.dk/socialtfrikort](http://www.socialstyrelsen.dk/socialtfrikort)

Rådet for socialt udsattes hjemmeside:

[www.udsatte.dk](http://www.udsatte.dk)

Center for socialt frivilligt arbejde:

<https://frivillighed.dk/>